Mikkel Bjørn (DF), 2025-05-07:
Det er sund fornuft, at Danmark – et velfærdssamfund bygget på tillid og fællesskab – ikke skal bruge milliarder af skattekroner hvert eneste år på at finansiere konsekvenserne af en forfejlet indvandringspolitik.
Indvandringen fra ikkevestlige lande, navnlig MENAPT-lande, har kostet Danmark dyrt både økonomisk og værdimæssigt.
Ifølge Finansministeriet beløber de årlige nettoudgifter til ikkevestlig indvandring sig til hele 27 mia. kr.
Det er penge, der i stedet kunne være brugt på velfærd til danskerne.
Men indvandringens udgifter er i virkeligheden langt, langt større.
Tallene dækker nemlig ikke over de mange skjulte omkostninger, som følger med den massive ikkevestlige indvandring.
Når der tales om udgifterne til ikkevestlig indvandring, nævnes altid Finansministeriets opgørelse på de 27 mia. kr. om året, men denne beregning viser kun en meget, meget lille del af sandheden.
Det gælder politiet, PET og fængselsvæsenet, der bruger enorme summer på at håndtere bandekriminalitet, social kontrol, æresrelateret vold og terrortrusler.
Folkeskolerne må ansætte ekstra lærere og tolke, oprette specialklasser og afsætte flere ressourcer til elever, der ikke taler dansk.
Sundhedsvæsenet belastes af patienter uden danskkundskaber, hvilket forlænger behandlingstiderne og kræver tolke.
Parallelsamfund skaber store udgifter til boliganvisning, bekæmpelse af ghettodannelse og sociale indsatser, herunder særlige støtteforanstaltninger til udsatte familier.
Derudover er der udgifter til socialrådgivere og ressourcekrævende anbringelsessager.
Samlet set
er det en enorm økonomisk byrde, der langt overstiger de officielle tal og koster danskerne dyrt både økonomisk og samfundsmæssigt.
Det ville ikke overraske mig, hvis de samlede udgifter løber op i langt over 100 mia. kr.
Dansk Folkeparti vil standse de enorme udgifter, der kan forbindes med den forfejlede danske udlændingepolitik.
På den måde kan vi i stedet forbedre samfundet for almindelige danskere.
Det betyder flere midler til ældrepleje og sundhed og lavere skatter til helt almindelige danskere.
Samtidig skal der sættes en stopper for den massive indvandring, der har ført til parallelsamfund, social kontrol og økonomiske byrder.
Dansk Folkeparti vil gøre det sværere at opnå statsborgerskab og sikre, at dem, der ikke vil Danmark, rejser hjem.
Hver en krone, der bruges på forfejlet indvandring, ineffektive integrationsprojekter og parallelsamfund, er en krone, der kunne være gået til skoler, ældre, uddannelser, hospitaler eller mennesker, der lever med handicap.
Det er penge, der kunne være brugt på danskerne.
Derfor hilser Dansk Folkeparti forslaget velkommen.
Det er vigtigt, at vi får fremlagt en plan for, hvordan nettoudgifterne bringes ned og i sidste ende helt elimineres.
Det er ikke bare et spørgsmål om tal.
Det er også et spørgsmål om ret og rimelighed.
Tidligere i år foreslog Dansk Folkeparti, at der skulle udarbejdes en grundig, helhedsorienteret rapport over indvandringens konsekvenser.
Inspireret af den norske Brochmannrapport ønskede vi en systematisk gennemlysning af både de økonomiske og værdimæssige følger af den ikkevestlige indvandring, og det er positivt, at der også er andre, der deler den analyse.
Jo flere der får øjnene op for virkeligheden, jo større er chancen for, at vi kan få vendt udviklingen og få genoprettet trygheden og sammenhængskraften i det danske samfund.
Vi kan ikke løfte vores velfærd, hvis vi samtidig bruger milliarder på at forsøge at integrere mennesker, som hverken vil eller kan blive en del af Danmark.
Det er på tide at sætte danskerne først, og vi minder samtidig om, at kampen mod den økonomiske og kulturelle pris for masseindvandring har Dansk Folkeparti ført i årevis.
Tak for ordet.